Title: K o m u n i k é
Author: Marta Gulárová
Last saved by: agenda0

Návrh
K o m u n i k é

	
Vláda SR prerokovala návrh zákona o povinnom zmluvnom poistení zodpovednosti za škodu spôsobenú prevádzkou motorového vozidla  a o zmene a doplnení niektorých zákonov, ktorý má za cieľ prispôsobovanie sa európskym štandardom a dosiahnutie kompatibility s direktívami EÚ a tiež zabezpečiť splniteľnosť oprávnených nárokov osôb poškodených prevádzkou motorového vozidla a odstrániť monopolné vykonávanie daného druhu poistenia jedným poistiteľom a tým vytvoriť možnosti výberu poistiteľa.
V navrhovanom zákone sa nahrádza zákonná povinnosť  poistiť si motorové vozidlo za škody spôsobené jeho prevádzkou zmluvným vzťahom medzi poistiteľom a poistníkom a taktiež  sa počíta s priamym nárokom poškodeného voči poistiteľom, čím sa zabezpečuje zvýšená právna ochrana poškodeného.
K vyššej ochrane poškodených prispeje aj zriadenie Slovenskej kancelárie  poistiteľov, ktorá okrem iného bude spravovať tzv. poistný garančný fond, ktorého  účelom bude aj odškodňovanie obetí dopravných nehôd zapríčinených nezisteným alebo nepoisteným motorovým vozidlom, a zároveň bude Slovenská kancelária poistiteľov plniť funkciu  kancelárie zelenej karty.